Neuroloog gee Coenie groenlig | Nuus24
Die Springbokke het die Drienasies-kragmeting teen die All Blacks in Hamilton gewen en is as wenners van die Drienasies-beker gekroon. Kaapstad – Die Springbok-stut Coenie Oosthuizen het die groenlig gekry nadat hy Dinsdag deur 'n neuroloog in Durban ondersoek is.Oosthuizen het sy nek in Junie tydens sy toetsdebuut teen Engeland in Durban beseer. Hy het byna drie maande lank rehabilitasie ondergaan en verlede week vir die Cheetahs in 'n Curriebeker-wedstryd teruggekeer.Oosthuizen het egter na afloop van die kragmeting styfheid in sy spiere ervaar en 'n besluit is gemaak om hom vir verdere konsultasie na 'n neuroloog in Durban te stuur."Ons wou verseker dat ons nie onnodige kanse vat deur Coenie te laat speel nie," het die Springbokke se spandokter, Craig Roberts, gesê."Die neuroloog is tevrede met sy vordering en het hom fiks verklaar om te speel." Die 22-tal wat Saterdag teen die All Blacks op die FNB-stadion uitdraf word Woensdagmiddag bekendgemaak. Vir die jongste sportnuus volg Nuus24Sport op Twitter.– Sport24